b'\n_START_ARTICLE_\nOulu\xe2\x80\x93Tornio-rata\n_START_SECTION_\nHenkil\xc3\xb6liikenteen tulevaisuus\n_START_PARAGRAPH_\nPohjanmaan radan tavoin rataosan etel\xc3\xa4p\xc3\xa4\xc3\xa4ss\xc3\xa4 Haukiputaalla ja Iiss\xc3\xa4 rautatieasemat ovat kaukana kuntakeskuksista. T\xc3\xa4m\xc3\xa4n vuoksi Haukiputaan henkil\xc3\xb6liikenne oli lopetettu 1990-luvun alkuun menness\xc3\xa4, ja matkustajajunien pys\xc3\xa4hdyksi\xc3\xa4 Iiss\xc3\xa4 v\xc3\xa4hennettiin merkitt\xc3\xa4v\xc3\xa4sti. VR lakkautti 2. syyskuuta 2006 Iin ja Kuivaniemen matkustajapys\xc3\xa4hdykset v\xc3\xa4h\xc3\xa4isten matkustajam\xc3\xa4\xc3\xa4rien vuoksi.\n_START_SECTION_\nOlhavan rataoikaisu\n_START_PARAGRAPH_\nVuonna 2004 s\xc3\xa4hk\xc3\xb6istyksen k\xc3\xa4ytt\xc3\xb6\xc3\xb6noton yhteydess\xc3\xa4 poistettiin k\xc3\xa4yt\xc3\xb6st\xc3\xa4 Olhavan liikennepaikka kilometrill\xc3\xa4 805,5. Olhavan ratapihan geometria oli hieman ep\xc3\xa4onnistunut, sill\xc3\xa4 ratapiha oli S-kaarteessa, eik\xc3\xa4 sen sivuraiteiden hy\xc3\xb6typituuksien kasvattaminen ollut j\xc3\xa4rkev\xc3\xa4\xc3\xa4. Ratapihan poikki kulki my\xc3\xb6s paikallistie. N\xc3\xa4ist\xc3\xa4 syist\xc3\xa4 johtuen rakennettiin Myllykankaan liikennepaikka Olhavan pohjoispuolelle, ja Olhavan ratapiha purettiin. Paikalle tehtiin rataoikaisu, jolla saatiin nostettua nopeuksia entisest\xc3\xa4 60\xc2\xa0km/h nykyiseen 90\xc2\xa0km/h asti. Vuonna 2012 Olhavan kaksi vanhan ratapihan molemmissa p\xc3\xa4iss\xc3\xa4 ollutta tasoristeyst\xc3\xa4 korvattiin ratasuoran keskelle tehdyll\xc3\xa4 tasoristeyksell\xc3\xa4, jossa on puomit.\n_START_SECTION_\nIsohaaran voimalaitos\n_START_PARAGRAPH_\nLautiosaaren ja Laurilan v\xc3\xa4lill\xc3\xa4 sijaitsevan Isohaaran voimalaitoksen ratalinja ylitt\xc3\xa4\xc3\xa4 voimalaitospadon harjalla kulkien.\n_START_SECTION_\nRataosan turvalaitteista\n_START_PARAGRAPH_\nRataosalla oli s\xc3\xa4hk\xc3\xb6istyksen ja kauko-ohjauksen k\xc3\xa4ytt\xc3\xb6\xc3\xb6nottoon saakka k\xc3\xa4yt\xc3\xb6ss\xc3\xa4 Pohjois-Suomen viimeiset linja-asemien kampiasetinlaitteet. N\xc3\xa4it\xc3\xa4 mekaanisia turvalaitteita oli alun perin rataosan kaikilla asemilla. Kuitenkin 1970-luvun lopulla Haukiputaan ja Iin mekaaniset asetinlaitteet korvattiin s\xc3\xa4hk\xc3\xb6isill\xc3\xa4 releasetinlaitteilla. Rataosan muilla asemilla oli siipiopastimet eli semaforit viel\xc3\xa4 1990-luvun alussa, jolloin ne korvattiin paremmin n\xc3\xa4kyvill\xc3\xa4 valo-opastimilla._NEWLINE_Nykyisin liikenteenohjauskeskus Oulussa ohjaa rataosan liikennett\xc3\xa4 s\xc3\xa4hk\xc3\xb6isten turvalaitteiden avulla.'